Transformasie gebedsbediening – toortsie.com
Sleutelwoord: Transformasie gebedsbediening
Junie 28, 2020 ~ Toortsie	~ 9 Kommentaar
Jare gelede was ek in ‘n krisis en het ek te doen gekry met Transformasie Gebedsbediening (TPM Transformation Prayer Ministry). Op daardie stadium was dit bekend as Theophostic Prayer Ministry. Wat dit aan my siel en gees gedoen het, kan ek nie beskryf nie. Dit was fantasties. Intussen is ek ook opgelei as TPM Fasiliteerder en sien ek hier en daar kliënte terwyl ek dit ook steeds op myself toepas.
Ek sien wonderwerke voor my oë gebeur. Ek sien hoe mense met swaar harte by ‘n TPM sessie opdaag en verlig en verlos van jarelange vragte wat hulle saamgedra het, daar wegstap.
TPM is ‘n gebedsbediening waar ek slegs as fasiliteerder optree tussen die kliënt en God. Ek vra slegs vrae soos vasgestel deur TPM self en gee nie raad nie. Deur baie spesifieke vrae kom ons gewoonlik uit by die wortel van die probleem, by iets wat dalk in die persoon se kinderdae gebeur het, baie keer iets wat die persoon al lankal vergeet het. Dit word dan na God uitgehou en Sy waarheid word gevra. Hy wys die persoon die waarheid op ‘n unieke manier wat daardie persoon sal verstaan. Gewoonlik, wanneer die persoon waarheid ontvang het, is daardie probleem opgelos.
Tydens TPM kry die kliënt ook die geleentheid om wrokke, woede of kwaadwees wat hy mag hê teenoor iemand anders, te vergewe. Natuurlik is dit vrywillig, maar wanneer iemand sy kwaadwees teenoor ‘n persoon, God, of iets laat gaan, is sy hart baie ligter en word sy eie probleme ook sommer makliker opgelos.
Ons werk op hoe die persoon oor iets voel en vir baie mense is dit die eerste keer vreemd omdat hulle nog nooit hulleself die voorreg gegun het om te dink oor hoe hulle voel nie. Of die gevoel is dalk nog al die jare doodgedruk omdat dit te seer is daar. Ons gee die seer lug en dit is nie altyd maklik nie, net soos dit nie maklik en lekker is om aan ‘n seer tand te laat boor nie. Tog weet ons dat as daardie tand geboor is, dit skoongemaak is en nuut opgevul is, dit aansienlik beter voel as om met die seer tand te loop.
Ek bied TPM aan op Struisbaai omdat dit so rustig en mooi is daar en ook privaat sodat die persoon ongesteurd kontak met God kan maak en sy probleme in die oë kyk.
Soms het ons TPM nodig
Julie 27, 2019 Julie 27, 2019 ~ Toortsie	~ 18 Kommentaar
Soms het ons almal TPM (Transformation Prayer Ministry – Transformasie Gebedsbediening) nodig. Soms het ons nodig om te kyk wat ons ontstel. Nie net wat nie, maar ook sommer hoekom dit ons so ontstel. Soms het ons sommer net die ‘tender loving care’ van die Here nodig. Soms het ons sommer net nodig om ons hart uit te huil voor Hom.
Soms het ons nodig om te waag en dieper in ons eie lewens in te kyk, na daardie dinge wat ons al lankal ‘verwerk’ het en ver en diep weggepak het in laaitjies waar niemand anders ooit sal kyk nie. Soms kom ons af op onbenullige gebeurlikheidjies in ons kinderdae wat regtig niks beteken nie, maar wat vir ons as kinders, in ons kindergemoedjies, leuens oor onsself gefluister het wat ons ons hele lewe lank glo.
Soms het ons nodig om die kwaadwees te laat gaan. Kwaadwees vir God, kwaadwees vir ander mense, kwaadwees vir onsself. Soms het ons nodig om te besef dat ons kwaadwees nie ons beskerm of regop hou nie, maar dat dit God is wat ons beskerm. Soms het ons nodig om dit by Homself te hoor dat Hy ons beskerm en dat Hy veg vir ons.
Soms het ons sommer net nodig om by Hom self te hoor dat Hy lief is vir ons, net soos ons is omdat Hy ons juis so gemaak het, of dat Hy ‘n doel met ons het, ‘n plan, of wat Hy ookal vir ons wil sê. Dat ons kosbaar is vir Hom, dat Hy ons uitgesoek het as Sy kinders. Soms het ons sommer net nodig om by Sy voete sit en gekoester te word.
Ons almal het dit soms nodig. Waag dit!
Mei 10, 2019 Mei 10, 2019 ~ Toortsie	~ Lewer kommentaar
Die lewe is onseker. Ons weet nie wat ons toekoms inhou nie. Verhoudings is onseker. Dit gaan swaar met ons geldsake. Die reën bly weg. Ons kry skielik slegte nuus van die dokter af.
Of ons nou daarvan hou, of nie, die lewe is nie aldag maklik nie. Uitdagings wag om elke hoek en draai. Ons weet nie altyd watter kant toe nie. Ons raak bang. Angstig. Ons begin twyfel in onsself, oor onsself, oor ons omstandinghede, oor God.
Bevryding van Angs en Bekommernis is ‘n oulike boek om aan te skaf. Bruce Wilkinson, ‘n baie dinamiese geestelike skrywer van Amerika, hanteer in hierdie boek situasies soos gesondheidsprobleme, finansiële probleme, geestes- en emosionele gesondheid, werksekerheid, persoonlike veiligheid, en vele meer.
By elke onderwerp gesels hy eers in die algemeen daaroor. Hy probeer om vir jou ‘n bietjie perspektief te gee. Kopkennis. Dan volg ‘n paar teksgedeeltes, met ‘n gebed waar jy vir God nader en jou probleem aan Hom stel. Hartskennis.
Agter in die boek is ‘n lys van Skrifgedeeltes wat jou sal help om jou bekommernis te oorwin.
Dit is regtig ‘n oulike boek om te lees.
Terselfdertyd wil ek jou aanmoedig om, as jy regtig ernstig deur angs geteister word, erns daarvan te maak. Gaan sien iemand wat jou daarmee kan help. Vir baie mense is so iets ‘n skrikwekkende gedagte, maar jy voel soveel beter as jy van daardie bekommernisse kan afgooi. Nee, die probleem gaan nie noodwendig weg nie, maar die manier waarop jy daarna kyk en die invloed wat dit op jou gees het, kan wel verander. Het jy dalk ‘n TPM-fasiliteerder (Transformation Prayer Ministry) in jou omgewing? Waag dit en gaan besoek daardie persoon. Jy sal aangenaam verras wees.
Intussen, lekker lees aan Bevryding van Angs en Bekommernis deur Bruce Wilkinson.
Loer gerus by Pinterest en ook HIER vir my boekbesprekings.
November 7, 2018 November 7, 2018 ~ Toortsie	~ 22 Kommentaar
Ek het al geskryf oor my vuurfobie wat kleintyd ontwikkel het toe daar in die kamer waarin ek geslaap het, ‘n kortsluiting ontstaan het en ek amper versmoor het van die rook. Gelukkig het my ma iets in die kamer kom doen en daarop afgekom.
‘As sy nie toe na die kamer gekom het nie, sou ek versmoor het.’ Oor jare het ek hierdie fobie gevoed en het dit groter en groter geword. Soveel so dat as ek op die Bredasdorp/Swellendampad ry en ek sien die berg brand by Heidelberg, het ek angstig geraak. Sou daar iewers iets op die plaas brand, sou ek gaan kyk of dit veilig is. Ek was bang dat ‘n kar omslaan, want dit kan aan die brand slaan. Donderweer kan ‘n brand veroorsaak.
Kort nadat ek Transformasie Gebedsbediening (Transformation Prayer Minsistry, TPM) begin doen het, wonder ek een dag oor hoekom ek hierdie fobie het. Op my, toe nog, onseker manier, het ek TPM op myself toegepas en ek is nie seker of ek heeltemal by die leuen oor myself uitgekom het nie, maar ek het besef dat daar iets baie groots is wat ek misgekyk het: Dat Gód gesorg het dat ek nie versmoor nie, dat dit Hy was wat my ma kamer toe gestuur het en ek dus veilig was en die brand gekeer kon word.
Soms het ek daarná gewonder: Is my fobie nou genees, of nie? Daar was een keer ‘n brand in die berg net agter ons plaas, en my man het daar aangekom en gevra of ek weet wat aangaan, en ek het doodrustig vir hom ‘ja’ gesê. Gewoonlik sou ek teen daardie tyd al my goedjies gepak het en gery het.
Saterdag, met die brand wat dreigend nader kom, was dit regtig vir my ‘n toets. Is my fobie genees, of was dit net ‘n foefie? Het ek my dit dalk net verbeel?
Ja, ek hét die vuur staan en kyk om te sien in watter rigting hy hardloop. Vir ‘n rukkie wou die angs kom omdat ek nie kon dink hoé die vuur sou stop nie. Ja, ek wás bang dat dit om ons, oor ons, kan hardloop. Maar ek was nie so angstig soos ek gewoonlik was nie. Ek was eerder bekommerd dat die troutent kan brand, en ek was bekommerd oor die skade wat ons én elke boer wat deur die vuur geraak kan word, sou kry. Ek was bekommerd dat, terwyl ons weg is, die vuur kom en my honde nie kan vlug nie omdat ons die hek toemaak dat hulle nie rondloop nie.
Maar ek was nie angstig uit vrees dat ek iets sou oorkom nie. Sou die vuur nog nader kom, was dit sekerlik anders, maar ek het totaal anders opgetree as wat ek die afgelope 50 jaar doen.
‘n Nuwe App
Februarie 25, 2018 Maart 2, 2018 ~ Toortsie	~ 28 Kommentaar
Ek wil julle vertel van ‘n nuwe toepassing (App) wat op die horison verskyn het. Tans is dit nog net op Android toestelle beskikbaar en ek is nie seker of dit later ook vir Apple beskikbaar sal raak nie. Ek hoop wel so, want dis ‘n toepassing wat baie deure en harte gaan oopmaak as dit goed gebruik word.
Die TPM App is ontwerp om TPM fasiliteerders regoor die land aan mekaar te verbind. Individue wat wil TPM sessies ontvang of opleiding doen sal nou makliker as ooit kan verbind met die TPM Netwerk.
Laat ek gou ‘n bietjie meer vertel van TPM. (Transformation Prayer Ministry)
Transformasie Gebedsbediening is doelbewuste en gefokusde gebed met die doel om met Jesus Christus ‘n persoonlike ontmoeting te hê, waardeur daar ‘n vernuwing in denke en ‘n veranderde lewe bewerkstellig sal word. By TPM hanteer ons die dinge wat ons pla, ons kom by die wortel van negatiewe kernoortuigings wat ons mag glo, uit en ons ontvang waarheid by God daaroor sodat daar vernuwing in ons denke en harte plaasvind en ons daardeur heel raak.
Meer oor die App:
Heelwat inligting is op die app beskikbaar en dis regtig maklik om te gebruik. Die jongste TPM nuus is net ‘n tikkie van die vinger ver.
Wil jy meer hoor van TPM? Kliek op die ‘about’ knoppie.
Waaroor ek regtig opgewonde is, is dat, sou jy ‘n kursus wou doen of ‘n TPM fasiliteerder nodig hê, jy op die App kan kyk vir ‘n fasiliteerder in jou area! Scroll net af, daar is sommer nog baie meer dorpe gelys as wat jy aanvanklik sien.
Laai die app hier af.
Terwyl ek nou met TPM en tegnologie besig is, wil ek julle sommer vertel van die Facebook page wat ek begin het: TPM Bredasdorp en Riversdal. Die doel daarvan is om TPM bekend te stel en sou iemand in daardie omgewing ‘n TPM fasiliteerder benodig, hul hopelik by my sal uitkom.
Transformation Prayer Ministry Riversdal en Bredasdorp Facebook Page